Voorlopige skorsing van HK-lede by NWU sal opgehef wordDie NWU se Potchefstroomkampus. Foto: NWU Pukke/Facebook Die voorlopige skorsing van nege huiskomiteelede van ŉ manskoshuis op die Potchefstroomkampus van die Noordwes-Universiteit (NWU) ná ŉ voorval op 12 Januarie toe eerstejaarstudente blykbaar “verwelkom” is op ŉ manier wat nie “aan die waardes van die NWU voldoen het nie”, is opgehef. Die huiskomiteelede is voorlopig uit hulle posisies geskors hangende die uitkoms van die ondersoek en die finalisering van die proses. Kort ná die voorlopige skorsing is ’n tussentydse komitee aangestel om hulle verantwoordelikhede oor te neem. “Die hele proses is voltooi en die voorlopige skorsing van al nege huiskomiteelede sal op 31 Januarie 2019 opgehef word,” het Louis Jacobs, woordvoerder van die NWU, gesê. “Hulle sal almal in hulle posisies heraangestel word op voorwaarde dat hulle deelneem aan ’n program wat op korrektiewe maatreëls fokus. Hierdie program sal hulle in staat stel om ’n positiewe rol te speel in die bevordering van die kultuur om menseregte reg oor die NWU te omarm.” Jacobs het gesê die besluit is grootliks beïnvloed deur die konsep van herstellende geregtigheid om te verseker dat hierdie individue bemagtig word. “Deur te verseker dat die benadering van geen verdraagsaamheid nie ten opsigte van die skending van enige menseregte gehandhaaf word, sal die bestuur voortgaan om ’n omgewing te skep wat vir ’n lewendige en vervullende studente-ervaring aan die NWU bevorderlik is.” Maroela Media het vroeër berig die voorval het blykbaar met ŉ onaanvaarbare ontgroeningspraktyk verband gehou. Die eerstejaarstudente is op Saterdag 12 Januarie op die Potchefstroomkampus verwelkom, waarna die registrasie- en oriënteringsprogram begin het. Wat egter die Saterdag gebeur en tot die nege HK-lede se skorsing gelei het, is nie bekend nie. Die universiteit het nie die koshuis se naam of die name van die nege HK-lede bekend gemaak nie.